কষ্টে ‘নারাজ’ বঙ্গ নারী! নাকি কম সময়ে বেশি ‘কেস’ করে বেশি রোজগারের প্রলোভন চিকিৎসকদের?
কারণটা কী? শহরে সরকারি-বেসরকারি হাসপাতালে তো বেড়েই চলেছে ‘সিজারিয়ান ডেলিভারি’র সংখ্যা। কমছে যন্ত্রণা সহ্য করে ‘নর্মাল ডেলিভারি’। 
বিশ্ব স্বাস্থ্য সংস্থার (হু) নিয়মে প্রসূতির সমস্যা বা জটিলতা থাকলে প্রয়োজনে সিজার করা যেতে পারে। তবে তা ১০ থেকে ১৫ শতাংশের বেশি যেন না হয়।। কিন্তু কলকাতা সেসবে পাত্তা না দিয়ে দৌড় লাগিয়েছে অস্ত্রোপচারের দিকে। আমেরিকায় যেখানে সন্তানজন্মের ৩০ শতাংশ ‘সি-সেকশন’ হচ্ছে বলে হইচই পড়ে গিয়েছে, সেখানে চিকিৎসকদের একাংশের হিসাব অনুযায়ী, কলকাতার নামী বেসরকারি হাসপাতালগুলিতে সিজারিয়ান ডেলিভারির সংখ্যা ৮২ থেকে প্রায় ৯৮ শতাংশ! সরকারি হাসপাতালে সেই সংখ্যা ৩০-৩৫ শতাংশের কাছে থাকলেও নামী মেডিক্যাল কলেজগুলিতে তা ৪০-৫০ শতাংশ। কোথাও ৫৫ শতাংশও।
কলকাতা মেডিক্যাল কলেজ হাসপাতালে গত ২০ ডিসেম্বর পর্যন্ত মোট ১২ হাজার ৫০০ জন সন্তানের জন্ম হয়েছে। সেখানে সাধারণ প্রসবের সংখ্যা মেরেকেটে ৪৫ থেকে ৫০ শতাংশ। বাকিদের অস্ত্রোপচার করা হয়েছে। ন্যাশনাল মেডিক্যাল কলেজ হাসপাতালে ২০১৪ সালে মোট ১২,৪৬৭ জন প্রসূতি সন্তানের জন্ম দিয়েছিলেন। সেখানে অস্ত্রোপচার করা হয়েছিল ৪৫ শতাংশ। গত বছর তা বেড়ে দাঁড়ায় ৪৭ শতাংশে। চলতি বছরে তা ৫০ শতাংশ। 
প্রায় একই অবস্থা আর জি কর মেডিক্যাল কলেজের। সেখানে বছরে প্রায় ২২ হাজার ডেলিভারির মধ্যে অর্ধেকের বেশি ‘সিজারিয়ান’। অভিযোগ, স্নাতকোত্তর স্তরের পড়ুয়া-চিকিত্সকদের পরীক্ষার সময় সেই সংখ্যা কমে যায়। কেন? বিভাগীয় প্রধান সোমনাথ লাহা বলেন, ‘‘এভাবে কিছু বলা সম্ভব নয়।’’ তবে হাসপাতালের আরেক কর্তা বলেন, ‘‘এখানে হাত পাকানোর ব্যবস্থা আছে। সে কারণে চিকিত্সক-পড়ুয়াদের পরীক্ষা শুরু হলে সিজার কমে যায়। তাঁরা ওয়ার্ডে ফিরতেই বেড়ে যায় সিজারিয়ান কেস।’’ 
মেডিক্যাল কলেজের স্ত্রীরোগ বিভাগের অধ্যাপক অমিত শীলের ব্যাখ্যা, ‘‘অনেককেই শারীরিক জটিলতার কারণে বিভিন্ন হাসপাতাল থেকে এখানে রেফার করা হয়। সেজন্য কোনও কোনও সময় অস্ত্রোপচারের সংখ্যার গড় বেড়ে যাচ্ছে।’’ তাঁর   অভিজ্ঞতা, অনেক সময় প্রসূতি বা তাঁর পরিবার ‘সি-সেকশন’ করাতে চান, যন্ত্রণা থেকে রেহাই পাওয়ার জন্য। তবে চিকিত্সকদের ভূমিকা ‘ঠিক’ হলে অস্ত্রোপচারে আগ্রহ কমবে বলে স্বীকার করেন অমিতও। স্বাস্থ্যভবনের এক আধিকারিকের বক্তব্য, ‘‘সরকারি হাসপাতালে কোনও খরচ না থাকায় অনেকেই সি-সেকশনের দিকে ঝুঁকছেন। প্রান্তিক মানুষও স্বাভাবিক প্রসবের জন্য সময় নষ্ট করতে রাজি হচ্ছেন না।’’
সময় নেই চিকিৎসকদেরও! কারণ, কম সময়ে যত ‘কেস’, ততই রোজগার!
১৯৮৬ সাল থেকে বিশেষ ইনজেকশন দিয়ে যন্ত্রণাহীন প্রসব করাচ্ছেন স্ত্রীরোগ বিশেষজ্ঞ প্রমথেশ দাসমহাপাত্র। তাঁর মতে, মেয়েদের যন্ত্রণা সহ্যের ক্ষমতা-ইচ্ছে কমছে। তবে সেজন্য দায়ী চিকিত্সকদের একাংশ।  প্রমথেশের কথায়, ‘‘ডাক্তারেরা হবু মাকে ভয় পাইয়ে দিলে তিনি সি-সেকশনই পছন্দ করবেন। যন্ত্রণাহীন প্রসব যে সম্ভব, তা প্রসূতিদের জানাতে হবে। কিন্তু তা জানালে আবার অনেক ডাক্তারের আয় কমে যাবে।’’ 
প্রমথেশের ব্যাখ্যা, কোনও চিকিৎসক সপ্তাহে একদিন হয়তো একটি নার্সিংহোমে যান এবং সেদিনই সব কাজ সেরে চলে আসেন। স্বাভাবিক প্রসব করানোর জন্য তাঁর সময় কোথায়? এছাড়া, স্বাভাবিক প্রসবের জন্য মা’কে যে নজরদারিতে রাখা দরকার, সেই পরিকাঠামোও অনেক হাসপাতাল বা নার্সিংহোমে নেই বলেই তাঁর অভিযোগ। 
ইএম বাইপাসের পাশে বিভিন্ন বেসরকারি হাসপাতালে সাধারণ প্রসব প্রায় হয় না বললেই চলে। তেমনই একটি হাসপাতালের এক স্ত্রীরোগ বিশেষজ্ঞ বলেন, ‘‘স্বাভাবিক প্রসবের জন্য সময় লাগে ১২ থেকে ১৪ ঘণ্টা। কোন ডাক্তার রোগীর দিকে তাকিয়ে বসে থাকবেন? আর হবু মায়েদের প্রসব যন্ত্রণার চিত্কারে ওয়ার্ডে অন্য রোগীদের সমস্যা হয়।’’ তাঁর দেওয়া পরিসংখ্যান বলছে, ওই হাসপাতালে প্রতি মাসে গড়ে ৬০টি শিশু জন্ম নেয়। তার মধ্যে কোনও মাসে একটি বা দু’টি ‘নর্মাল ডেলিভারি’ হয়। 
মুকুন্দপুরের এক বেসরকারি হাসপাতালের কর্তা অলোক রায় অবশ্য বলেন, ‘‘এখন প্রায় কোনও হবু মা-ই ঝুঁকি নিতে চান না। ফলে অস্ত্রোপচার করতে হয়।’’ ইএম বাইপাস সংলগ্ন বেসরকারি হাসপাতালের স্ত্রীরোগ বিভাগের প্রধান জয়ন্ত গুপ্তের ব্যাখ্যা, ‘‘অনেক পরিবারই পাঁজি দেখে শুভ মুহূর্ত চিহ্নিত করে সন্তানকে আনতে চান। ফলে অস্ত্রোপচার করতেই হয়। আবার নর্মাল ডেলিভারিতে শিশুর ক্ষতি হলে মামলা হবে। অনেক  চিকিৎসকই তাই স্বাভাবিক প্রসব করাতে ভয় পান।’’ 
শহরের ছোট নার্সিংহোমে সি-সেকশনের খরচ ৩০-৬০ হাজার টাকা। নামী বেসরকারি হাসপাতালে সেই খরচ এক থেকে দু’লক্ষ টাকা পর্যন্ত। সেখানে নর্মাল ডেলিভারির জন্যও নেওয়া হয় প্রায় একই পরিমাণ টাকা। তবে খেলাটা কম সময়ে বেশি ‘কেস’ করার!
বেসরকারি হাসপাতালের এক চিকিৎসকই বলেন, ‘‘কখন যন্ত্রণা হবে, কখন প্রসব করানো হবে, সেজন্য ডাক্তার তো হাঁ করে বসে থাকতে পারেন না। তাঁর আরও অনেক কেস থাকে। সিজারিয়ান হলে পরপর লাইন দিয়ে কেটে বাচ্চা বার করো, রোগীকে তাড়াতাড়ি ছেড়ে দাও। আরেকজন প্রসূতিকে সে জায়গায় ঢোকাও! অনেক কেস, অনেক টাকা।’’
অতএব? স্ত্রীরোগ বিশেষজ্ঞ সঞ্জীব মুখোপাধ্যায়ের কথায়, ‘‘কেন স্বাভাবিক প্রসব করানো হল না, ডাক্তারদের  সেই কৈফিয়ত কারও কাছে দিতে হচ্ছে না। ছাত্রেরাও স্বাভাবিক প্রসব করানো শিখছে না। ফলে এ এক দুষ্টচক্র।’’